《秋日园居呈王老师兼寄湛仲宾 其四》
明代·李之世

一雨能消暑气残，幽斋晴景更宜看。床头堕叶摊书满，槛外飞花扑径寒。

山色濛濛当睥睨，商声淅淅戛琅玕。关河迢递知音隔，独抱丝桐未忍弹。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。